ขายหุ้นกู้นอก2แสนล.
ดอกเบี้ยถูกคนต้องการซื้อเพียบ บจ.-แบงก์แห่ล็อกเงินต้นทุนต่ำ
11 ต.ค. 2555

ดอกเบี้ยถูกคนต้องการซื้อเพียบ บจ.-แบงก์แห่ล็อกเงินต้นทุนต่ำ
บจ.ไทยตบเท้ายื่นขอออกหุ้นกู้ขายต่างประเทศ 2.1 แสนล้านบาท เหตุต้นทุนถูก ขายคล่อง ล็อกดอกเบี้ยต่ำ
สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า นับตั้งแต่ต้นปี 2555 จนถึงขณะนี้ มีบริษัทมายื่นแบบแสดงรายการข้อมูล (ไฟลิง) เพื่อขอออกหุ้นกู้ไปเสนอขายต่างประเทศรวมเป็นเงินกว่า 2.1 แสนล้านบาท 
นายเลิศชัย กอเจริญรัตนกุล ผู้อำนวยการภาคธุรกิจ ฟิทช์ เรทติ้งส์(ประเทศไทย) กล่าวว่า ขณะนี้ภาคเอกชนไทยขนาดใหญ่นิยมไประดมทุนออกหุ้นกู้เสนอขายในต่างประเทศ เนื่องจากสามารถระดมทุนได้ในอัตราดอกเบี้ยที่ต่ำกว่าการเสนอขายในประเทศ ทำให้มีต้นทุนการเงินต่ำกว่า สาเหตุเนื่องจากมีความต้องการเกินจำนวนที่เสนอขายหลายเท่า ยิ่งสนับสนุนให้อัตราผลตอบแทน (ยิลด์) อยู่ในระดับที่ดีสำหรับผู้ออกขายหุ้นกู้ 
ตั้งแต่ต้นปีจนถึงขณะนี้ พบว่านอกจากจะมีธนาคารพาณิชย์ของไทย 3 แห่ง คือ ธนาคารกรุงเทพ (BBL) ธนาคารไทยพาณิชย์ (SCB) และธนาคารกสิกรไทย (KBANK) ออกหุ้นกู้ไประดมทุนในต่างประเทศแล้ว ยังพบว่ามีบางบริษัทในเครือ ปตท. ก็ได้ออกไปเสนอขายแล้ว เช่น บริษัท พีทีที โกลบอล เคมิคอล (PTTGC) เป็นต้น
นอกจากนี้ น่าจะเห็นสถาบันการเงินหลายแห่ง รวมถึงบริษัทเอกชนออกไประดมทุนต่างประเทศอีก แต่แนะนำว่าควรจะเป็นธุรกิจที่มีรายได้หรือรายรับเป็นสกุลเงินสหรัฐด้วย เพื่อจะได้เป็นการป้องกันความเสี่ยงจากอัตราแลกเปลี่ยนโดยธรรมชาติ
นายสุกิจ อุดมศิริกุล กรรมการผู้จัดการสายงานวิจัยหลักทรัพย์ บล.เมย์แบงก์ กิมเอ็ง (ประเทศไทย) กล่าวว่า สาเหตุที่เอกชนไทยออกไประดมเงินด้วยการออกหุ้นกู้ในต่างประเทศมากขึ้น น่าจะเป็นผลมาจากสภาพคล่องในต่างประเทศมีสูงมาก หลังจากสหรัฐใช้มาตรการกระตุ้นเศรษฐกิจเพิ่มปริมาณเงินรอบที่ 3 (คิวอี 3) และธนาคารกลางประเทศต่างๆ เช่น ยุโรป สหรัฐ และญี่ปุ่น ใช้นโยบายดอกเบี้ยต่ำ ส่งผลให้ต้นทุนการระดมทุนในต่างประเทศ ที่นับรวมกับการป้องกันความเสี่ยงและแปลงมาเป็นเงินบาทแล้วถูกกว่าการระดมเงินในประเทศ
“ตอนนี้นักลงทุนต่างประเทศเองก็ให้ความสนใจในการลงทุนสินค้าของบริษัทในกลุ่มภูมิภาคเอเชีย เพราะยังมีการเติบโตที่ดีและให้ผลตอบแทนที่ดีเมื่อเปรียบเทียบกับฝั่งสหรัฐและยุโรป ขณะที่ความเสี่ยงก็ต่ำกว่าทำให้ความต้องการลงทุนในตราสารการเงินของบริษัทไทยมีสูงขึ้นด้วย” นายสุกิจ กล่าว
ทั้งนี้ ในส่วนของธนาคารพาณิชย์นั้น น่าจะเป็นมาจากความต้องการที่ระดมเงินระยะยาวและสามารถล็อกต้นทุนดอกเบี้ยให้อยู่ในระดับต่ำด้วย เพราะจะเห็นว่าขณะนี้ต้นทุนดอกเบี้ยเงินฝากในประเทศเริ่มปรับตัวสูงขึ้น ขณะที่อัตราการขยายตัวของสินเชื่อจากธุรกิจขนาดใหญ่ที่ต้องการขยายเงินทุนมีสูงขึ้นด้วย การออกไประดมทุนต่างประเทศจึงเป็นโอกาสในการได้แหล่งเงินที่มีต้นทุนต่ำ 
อย่างไรก็ตาม การออกไประดมทุนต่างประเทศของเอกชนไม่น่าจะเป็นผลมาจากการที่รัฐบาลมีนโยบายกู้เงินภายในประเทศจนทำให้สภาพคล่องตึงตัว เพราะจะเห็นว่าการออกพันธบัตรเพื่อชดเชยการขาดดุลงบประมาณไม่ได้ออกในปริมาณที่มากจนน่ากังวล